রাজ্য রাজনীতিতে জয় জগন্নাথ, দিলীপে অস্বস্তি বঙ্গ বিজেপিতে?

কলকাতা: বাংলার রাজনীতিতে জয় জগন্নাথ। সরকারের নিমন্ত্রনে দিঘার জগন্নাথ মন্দিরে সস্ত্রীক দিলীপ ঘোষ (Dilip Ghosh)। মন্দির প্রাঙ্গন ঘুরে দেখলেন। নববধূর সঙ্গে পুজো দিলেন। খোশ মেজাজে মুখ্যমন্ত্রী মমতা বন্দ্যোপাধ্যায়ের (Mamata Banerjee) সঙ্গে আড্ডা দিলেন মেদিনীপুরের প্রাক্তন সাংসদ। ছাব্বিশের ভোটের আগে নয়া জল্পনার সাক্ষী হয়ে রইল দিঘার জগন্নাথ মন্দির।

বঙ্গ বিজেপির কপালেও সিঁদুরে মেঘ। আমন্ত্রণ পেয়েও দিঘামুখী হননি শুভেন্দু অধিকারী ও সুকান্ত মজুমদার। দিলীপ ঘোষ কিন্তু সতীর্থদের পথে হাঁটলেন না। মুখ্যমন্ত্রীর আমন্ত্রনে দিঘায় গেলেন রাজ্য বিজেপির প্রাক্তন সভাপতি।

আরও পড়ুন: মেছুয়ায় হোটেলে অগ্নিকাণ্ডের ঘটনায় গ্রেফতার হোটেল মালিক ও ম্যানেজার

বুধবার বিকেলে স্ত্রী রিঙ্কু মজুমদারকে নিয়ে জগন্নাথ মন্দিরে যান দিলীপ ঘোষ। আগে থেকেই মন্দিরের বাইরে ছিলেন অরুপ বিশ্বাস, কুণাল ঘোষ ও চন্দ্রিমা ভট্টাচার্য। তাঁদের সঙ্গে মন্দির ঘুরে দেখেন তিনি। সেই সময় জগন্নাথ মন্দিরের অতিথিশালায় ছিলেন মমতা বন্দ্যোপাধ্যায়। পুজো দিয়ে মুখ্যমন্ত্রীর সঙ্গে দেখা করেন তাঁরা।

দিলীপের দিঘা যাত্রায় ক্ষোভ লুকোয়নি গেরুয়া শিবিরও। কিন্তু দলীয় সতীর্থদের টিপ্পনির মধ্যেও দিলীপের গলায় মমতার স্তুতি। হাসিমুখে দিলীপ-মমতার আলাপ আলোচনার ছবি রাজ্য রাজনীতিতে নতুন এক জল্পনার জন্ম দিল।